એક સમય હતો જ્યારે કોઈ પણ પ્રકારની ચમક વિનાનો મૅટ ફિનિશ ધરાવતો મેકઅપ બહુ લોકપ્રિય બન્યો હતો. હવેનો લેટેસ્ટ ટ્રેન્ડ એનાથી સાવ સામા છેડાનો, આછી ચમક ધરાવતો અને પ્રકાશને પોતાની તરફ આકર્ષતો ઇલ્યુમિનેટિંગ મેકઅપનો છે. આવા મેકઅપ માટે પર્ફેક્ટ બેઝ તૈયાર કરવા ચિરાગ મૉઇસ્ચર બામ લગાડવાની સલાહ આપે છે. એનું કારણ સમજાવતાં તે કહે છે, ‘ત્વચાની પ્રાથમિક જરૂરિયાત એને સાફ કરી મૉઇસ્ચરાઇઝ કરવાની હોય છે. તેથી મેકઅપ લગાડો કે ન લગાડો, મોઢું ધૂઓ એટલે મૉઇસ્ચરાઝર તો લગાડી જ દેવું. હવે આ કામ માટે સાદા મૉઇસ્ચરાઇઝરના સ્થાને મૉઇસ્ચર બામનો ઉપયોગ કરવામાં આવે તો એ ત્વચાને વધુ ફ્રેશ, સ્મૂધ તથા સ્વસ્થ બનાવવાનું કામ કરે છે. આવા બામમાં વાપરવામાં આવેલાં ઇલ્યુમિનેટિંગ તત્વો ત્વચાના સંપર્કમાં આવતાં જ એના પર આછી ચમક પાથરી દે છે, જેને કારણે ત્વચાનો રંગ એકસમાન અને ગ્લોઇંગ બની જાય છે.’